Resursele umane, cu precădere cele specializate, rămân o problemă în România. În fața exodului de materie cenușie, firmele românești încearcă să pună la bătaie pachete salariale motivante, comparabile cu cele din străinătate.
Un astfel de exemplu este cel al specialiștilor în inteligență artificială, o adevărată raritate în România. Firmele care își caută astfel de oameni încearcă să-și atragă viitori angajați cu salarii care ajung și la 8.000 de euro pe lună.
Chiar și așa, la interviuri nu se îngrămădește nimeni. De vină este domeniul, care este unul destul de nou, și pentru care tinerii din România nu au avut de la cine să învețe.
"Suntem cu focus pe partea de automobile. Încercăm să ducem tehnologia, AI-ul, în zona asta de conducere automată.
În teorie, convertim maşinile care sunt în momentul de faţă pe piaţă din zona de termic, către zona de electric-hidrogen, până în zona de conducere automată", a declarat Dragoș Niță, reprezentant al unei firme de IT prezentă la cel mai mare târg de joburi din București.
Și companiile de stat caută specialiști în IT, însă aici procesul de selecție este și mai strict. Avantajul este că salariul este bun, iar jobul este unul stabil.
"Angajăm programatori, specialişti în operaţional, oameni care au experienţă în zona securităţii cibernetice, ingineri hardware-software. Trebuie să parcurgă un proces de selecţie care presupune probe psihologice, medicale şi sportive, dar şi o testare profesională, atât practic, cât şi teoretic", a spus Cătălin Chirca, purtător de cuvânt STS, pentru Observator.
Tinerii care sunt în căutare de joburi au două obiective principale: viitorul loc de muncă să fie foarte bine plătit, iar programul să fie suficient de lejer încât să le permită o viață socială activă. Tocmai de aceea, ei caută joburi remote.
"Mod de lucru hibrid. În general de acasă aş prefera. Acum aş vrea ceva la 4-5.000 de lei şi pe viitor mult mai mult, dublu cel puţin", povestit Andra, una dintre tinerele care au venit la târgul de joburi din Capitală.